Sosiale media gons oor 'afstigting van die Kaap' | Maroela Media
Sosiale media is vandeesweek omtrént aan die gons oor die sogenaamde "afstigting van die Kaap".
Video's en berigte is rondgestuur van koning Khoebaha Cornelius III, die selfverklaarde koning van die Khoisan-mense van Suid-Afrika, wat Maandagoggend by die parlement die landsvlag gestryk en die Soewereine staat van Goeie Hoop" se vlag gehys het.
In beeldmateriaal van die voorval kan gehoor word hoe lede van die groep skree: "We are the owners of this country!"
Cornelius sê ook in 'n video dat hulle 'n uitsettingsbevel op die parlement beteken het en dat die parlement kwansuis tot Vrydag vandeesweek het om die eiendom te ontruim. Volgens hom het die afstigtingsproses reeds op 24 September 2017 begin.
Moloto Mothapo, woordvoerder van die parlement, het egter Woensdagoggend dié "feit" weerlê en aan Maroela Media gesê die parlement is nie bewus van enige kennisgewing van uitsetting wat op hulle beteken is of enige begeerte van enige individu om af te stig nie.
Oor die hysing van hul vlag het Mothapo gesê: "Inmeng met of die vandalisering van die vlag is 'n kriminele oortreding en die parlement is besig om die beeldmateriaal te bestudeer om die gepaste stappe vorentoe te bepaal."
Volgens die 'Soewereine staat van Goeie Hoop' se webtuiste beywer die organisasie hom vir "die vorming van 'n nuwe soewereine nasionale staat as 'n resultaat van die legitieme en wettige proses van afstigting deur die tradisionele oorerflike stamleier van die Khoisan nasie Gaob (wat losweg vertaal word na 'koning') Khoebaha Calvin Cornelius III."
Dié gebied sluit volgens Cornelius die Wes-Kaap, Noord-Kaap en die Oos-Kaap "tot by die Visrivier" in.
Die webtuiste beweer verder dat wit Suid-Afrikaners die Khoisan-koning genader het met 'n plan van afstigting en dat die afstigting bespreek is in 'n vyf uur lange vergadering tussen die partye.
Volgens die webtuiste is 'n plan in plek gestel dat die koning, met die ondersteuning van die "Afrikaner (Boere), Eurokaner (wit afstammelinge van Europese lande) en bruin mense" sou afstig.
Volgens die webtuiste meen hulle afstigting is nodig in Suid-Afrika aangesien die ANC-regering ekonomiese beleide geïmplementeer het wat reusewerkloosheidsyfers en die korrupsie van hulpbronne tot gevolg gehad het wat Suid-Afrika in 'n noodtoestand ingedryf het.
Die landsvlag is gestryk en die Soewereine staat van Goeie Hoop" se vlag gehys. Foto: Verskaf.
Noord-Kaap Oos-Kaap parlement Wes-Kaap
Ek het gewonder wanneer dit die nuus sou haal. Weet al vir weke van die berugte. Is dit in werklikheid so maklik? Dan kan almal mos net n eie staat stig of hoe werk dit? Kan iemand meer lig op die onderwerp gee asb?
Lekker lag ek nou vir hierdie lotjie se verwaandheid, hul is skoon simpel met hul eise en optrede, maar hul manewales laat mens darem bietjie van die koue vergeet.